作者:劉克莊
標題:摸魚兒
內容:便披蓑、荷鋤歸去，何須身著宮錦。與誰共話桑麻事，朱老阮生尤稔。篩樣餅。甕樣繭，長鬚赤腳供樵飪。清流濁品。盡掃去胸中，置諸膜外，對酒莫辭飲。華胥夢，怕殺人驚曉枕。疏窗惟月來闖。一生常被弓旌誤，且告朝家追寢。愁個甚。君管取，有薇堪採松堪蔭。茅山再任。幸不是謀臣，又非世將，免犯道家禁。